思白兔雜言戲答公儀憶鶴之作
作者：歐陽修
朝代：宋

paragraphs: 君家白鶴白雪毛，我家白兔白玉毫。
誰將贈兩翁，謂此二物皎潔勝瓊瑶。
已憐野性易馴擾，復愛仙格何孤高。
玉兔四蹄不解舞，不如雙鶴能清嘷。
低垂兩翅趁節拍，婆娑弄影誇嬌饒。
兩翁念此二物者，久不見之心甚勞。
京師少年殊好尚，意氣橫出爭雄豪。
清罇美酒不輒飲，千金爭買紅顔韶。
莫令少年聞我語，笑我乖僻遭譏嘲。
或被偷開兩家籠，縱此二物令逍遥。
兔奔滄海却入明月窟，鶴飛玉山千仞直上青松巢。
索然兩衰翁，何以慰無憀。
纖腰綠鬢既非老者事，玉山滄海一去何由招。